Ellu Saar

Ellu Saar (sündinud 8. oktoobril 1955 Tallinnas) on eesti sotsioloog ja Eesti Teaduste Akadeemia liige (alates 2022).

Ta on Tallinna Ülikooli ühiskonnateaduste instituudi professor. Oma teadustöös on ta muuhulgas uurinud  Eesti sotsiaalset kihistumist ja seda mõjutavaid tegureid.

Elulugu
Lõpetas 1973 Loksa Keskkooli, 1978 kiitusega Tartu Riikliku Ülikooli rakendusmatemaatika erialal, filosoofiakandidaat (rakendussotsioloogia, 1983, Valgevene Riiklik Ülikool), väitekiri "Социалные перемещения молодежи со среднем образованием". Oli 1978–1983 Eesti NSV TA Ajaloo Instituudi sotsioloogia osakonna nooremteadur, 1984–1987 vanemteadur, 1989–1994 Eesti TA Filosoofia, Sotsioloogia ja Õiguse Instituudi juhtivteadur, 1994–1997 Eesti TA Rahvusvaheliste ja Sotsiaaluuringute Instituudi (RASI) vanemteadur, 1998– Tallinna Pedagoogikaülikooli (aastast 2005 TLÜ) RASI vanemteadur ja 2005– TLÜ sotsioloogia osakonna professor, 1991–1992 ka Berliinis Max Plancki Haridusuuringute Instituudi külalisteadlane. Peamised loengukursused: sotsiaalne stratifikatsioon, haridussotsioloogia, andmeanalüüsi meetodite kasutamine sotsioloogias, longituuduuringud.

Ta osales 2001 Eesti sotsiaalteadlaste avalikus pöördumises "Kaks Eestit", milles tunti muret Eesti ühiskondliku arengu pärast. 

Eesti Teaduste Akadeemia liikmeks valiti ta 2022. aastal sotsioloogia alal, ta kuulub akadeemia humanitaar- ja sotsiaalteaduste osakonda, on akadeemia hariduskomisjoni liige.

Teadustöö
Uurimisvaldkonnad: sotsiaalne stratifikatsioon, haridussotsioloogia, eluteed, tööalane liikumine, elukestev õpe. Osales 1982–1998 longituuduuringus "Ühe põlvkonna eluteed" (uuring hõlmas 16 endise NSV Liidu regiooni) ja aastast 1995 kümnes rahvusvahelises projektis, olles viies Eesti-poolne projektijuht ja Euroopa Liidu 6. raamprogrammi integreeritud projekti Towards of Lifelong Learning Society in Europe: The Contribution of the Education System (2005–2010) projektijuht. Olnud aastast 1996 mitme Eesti Teadusfondi ja rahvusvahelise grandi projektijuht või täitja. Aastast 2000 ajakirja European Sociological Review toimetuskolleegiumi liige. Eesti Akadeemilise Sotsioloogide Liidu liige (aastast 1997), 2001–2004 juhatuse liige, 2001–2005 Euroopa Sotsioloogia Assotsiatsiooni liige ja aastast 2003 Rahvusvahelise Sotsioloogia Assotsiatsiooni uurimisgrupi RC28 liige. 125 teadustrükist, sh 5 monograafiat.

Tunnustus
 1983 – Eesti NSV noorte teadlaste preemia
 1987 – Eesti NSV riiklik preemia
 2014 – Eesti Vabariigi teaduspreemia
 2015 – Tallinna Ülikooli teenetemärk

Töid
 Educational careers in Estonia (kaasautor M. Titma). // International J. Sociol. 26 (1996) 3
 Transitions to tertiary education in Belarus and the Baltic countries. // European Sociol. Rev. 13 (1997) 2
 Kas haridusse tasus investeerida? Hariduse selekteerivast ja stratifitseerivast rollist kahe põlvkonna kogemuse alusel (kaasautorid J. Helemäe, R. Vöörmann). Tallinn, 2000
 Trepist alla ja üles: edukad ja ebaedukad postsotsialistlikus Eestis. Tallinn, 2002
 New entrants on the Estonian labour markets: a comparision with the EU countries. // European Societies 7 (2005) 4
 Employment careers of men in Estonia (kaasautor J. Helemäe). // Globalization, Uncertainty and Men's Careers. An International Comparision. Cheltenham, UK, 2006
 Late careers and career exits in Estonia (kaasautor K. Täht). // Globalization, Uncertainty and Late Careers in Society. London, 2006.

Isiklikku
Ellu Saar on apteekri tütar.

Viited

Kirjandus

Välislingid
 
 Ellu Saar Eesti Teaduste Akadeemia kodulehel

Eesti sotsioloogid
Tartu Ülikooli matemaatikateaduskonna vilistlased
Tallinna Ülikooli professorid
Eesti Teaduste Akadeemia liikmed
Sündinud 1955